जयपुर। रसद विभाग के दल ने मंगलवार दोपहर चांदपोल के नींदड़ का रास्ता स्थित राशन की दुकान के संचालक को फोर्टिफाइड आटे को दूसरे कट्टों में भरते हुए पकड़ा। उसका लाइसेंस निरस्त कर घपले की रिपोर्ट कोतवाली थाने को दी है। दुकान पर मौके पर 10 किलो फोर्टिफाइड आटे के 82 खाली पैकेट पाए गए। जिनसे निकाले गए माल से 50 किलो आटे के 16 कट्टे भी मिले।
रसद विभाग की नियमित जांच के दौरान मंगलवार को राशन की दुकान नंबर 161 में संचालक को फोर्टिफाइड आटे की पैकिंग बदलते हुए पकड़ा। प्रवर्तन अधिकारी रामचन्द्र शेरावत, महेश शर्मा और शेफाली दत्त दोपहर में इस दुकान पर पहुंचे। उस समय दुकान में संचालक नवीन अग्रवाल सार्वजनिक वितरण प्रणाली के तहत बांटे जाने वाले फोर्टिफाइड आटे के कट्टों का माल दूसरे कट्टों में भर रहा था।
मौके पर फोर्टिफाइड आटे की 10 किलो के 82 खाली, पांच खुले और 215 बंद पैकेट मिले। जिन कट्टों में आटा भरा जा रहा था, उन पर विजय लिखा था। रिकार्ड की जांच करने पर करीब 12 क्विंटल आटा ज्यादा मिला। ऐसे में आशंका है कि दुकानदार ने उपभोक्ताओं को आटा वितरित करने का फर्जी रिकॉर्ड दर्ज कर रखा था। जिला रसद अधिकारी श्रुति भारद्वाज मौके पर पहुंचीं। दुकान को सील कर माल जब्त कर लिया गया है।
hin_Deva hin_Deva hin_Deva